
A centrális projekciójú Edinger-Westphal mag idegsejtjei csökkent urocortin 1 és FosB kifejeződést mutatnak krónikus stressnek kitatt PACAP heterozigóta egerekben

A centrális projekciójú Edinger-Westphal (cpEW) mag idegsejtjei csökkent urocortin 1 és FosB kifejeződést mutatnak krónikus stressznek kitett PACAP heterozigóta egerekben
Bevezetés: A depresszió három találat elmélete szerint a genetikai prediszpozíció, epigenetikai változások és stresszhatások együttesen felelnek a kórkép manifesztálódásáért. A főként a cpEW magban kifejeződő urocortin 1 (Ucn1) szerepét a hangulatzavarok patogenezisében mind állatkísérletes, mind humán megfigyelések alátámasztják. Ismert továbbá, hogy a hipofízis adenilát-cikláz aktiváló polipeptid (PACAP) részleges vagy teljes hiánya depresszió jellegű viselkedési eltéréseket okoz egérben. Kísérletünk célja az volt, hogy a három találat elméletnek megfelelő egérmodellben vizsgáljuk az Ucn1 tartalmú neuronok működését. Az Ucn1 tartalmú neuronok számának és aktivitásának megváltozását vártuk a mindhárom találatnak (genetikai, epigenetikai és stressz faktorok) kitett egerekben.
Módszerek: PACAP heterozigóta pároktól származó (genetikai faktor) almokat maternális deprivációnak (epigenetikai faktor) tettük ki 15 vagy 180 percre az első 14 posztnatális napon nem deprivált kontroll csoporttal összehasonlítva. A hím utódok felét krónikus variábilis enyhe stresszben részesítettük a 106-120 posztnatális nap között, a kontroll csoportot nem stresszeltük. Ezt követően az állatokat perfundáltuk, és a mesencephalonból készült metszeteken indirekt kettős Ucn1-FosB immunfluoreszcens festést végeztünk.
Eredmények: PACAP heterozigóta egereink, melyek nem szenvedtek maternális deprivációt, krónikus stresszre 30%-kal emelkedett Ucn1 immunoreaktív sejtszámmal, és 38%-kal magasabb FosB expresszióval válaszoltak. A korábban napi 3 órás maternális depriváción átesett egerek Ucn1 immunoreaktív sejtszáma lényegesen nem változott a nem deprivált állatokéhoz képest, de a krónikus stressz nem volt képes a sejtszámot megemelni, és a FosB expresszió növekedése sem volt megfigyelhető.
Következtetés: A cpEW mag Ucn1 tartalmú idegsejtjeinek megváltozott aktivitását találtuk a depresszió mindhárom rizikófaktorát hordozó egerekben, így arra következtethetünk, hogy a terület szerepet játszhat a hangulatzavarok patogenezisében. Kísérletünkkel egy újabb lépést tettünk a depresszió három találat elméletének igazolása, és egy új megbízhatóbb depresszió modell kifejlesztése felé.
Támogatók: OTKA PD100706



